Informació sobre les actuacions que els centres han de dur a terme un cop realitzada la prova (criteris de correcció i proves corregides, informes de resultats, etc.).
Poden quedar exemptes de fer la prova o algun dels seus exercicis les persones següents:
a) Alumnat nouvingut que procedeixi d'un país estranger i que s'ha incorporat al sistema educatiu català en els dos darrers anys sense tenir un coneixement suficient de les llengües de la prova.
b) Alumnat amb necessitats educatives especials derivades de discapacitats motrius, psíquiques o sensorials, i alumnat amb necessitats educatives especials derivades de transtorns greus de la conducta o de la personalitat que repercuteixen en desfasaments greus de l'aprenentatge i que tingui, en qualsevol dels casos, un pla individual aprovat.
c) Alumnat amb malaltia prolongada que no pugui assistir al centre.
A l'alumnat que es trobi en alguna d'aquestes circumstàncies, però que pugui fer la prova o algun dels seus exercicis en condicions ordinàries, és el mateix centre qui li aplica la prova i qui la corregeix, amb independència del procés general de correcció externa.
El centre informa els progenitors o tutors/es legals dels seus resultats.
Sense perjudici del que disposen els apartats anteriors, el Consell Superior d'Avaluació del Sistema Educatiu adapta l'aplicació de les proves per als alumnes amb dèficits visuals o auditius que disposin d'un pla individualitzat d'atenció educativa aprovat.
Per a l'aplicació de la prova d'avaluació de quart d'ESO s'han constituït comissions d'aplicació que exerciran les seves funcions en els centres que imparteixen educació secundària obligatòria en una unitat territorial determinada.
Aquestes unitats territorials estan formades per un conjunt de centres que imparteixen educació secundària obligatòria d'un o més municipis i amb contigüitat i coherència territorial.
Assignació de centres a comissions:
Per a cada unitat territorial, el Departament d'Ensenyament designa una comissió d'aplicació constituïda per:
a) Un president/a de la comissió, que ha de ser un/a inspector/a d'educació, designat per l'inspector/a en cap corresponent.
b) Un professional dels serveis educatius de l'àmbit territorial de la comissió, que actuarà com a secretari/a.
c) Un nombre variable de persones aplicadores externes, superior, en tot cas, al nombre total de centres que imparteixen educació secundària obligatòria de cada unitat territorial.
El/La director/a dels serveis territorials i, en l'àmbit de la ciutat de Barcelona, la gerència del Consorci d'Educació de Barcelona, en col·laboració amb la Inspecció d'Educació, defineixen les unitats territorials, nomenen les comissions d'aplicació corresponent i ho comuniquen a les direccions dels centres respectius.
El president de la comissió ha de:
- proposar una o més persones aplicadores externes per a cada centre, algunes de les quals podran donar suport addicional als que tinguin més d'una línia.
- coordinar les persones aplicadores externes, informar-los sobre els procediments d'aplicació de les proves, sobre les instruccions per recollir-les i lliurar-les a la comissió i sobre el protocol que caldrà seguir en el cas que es produeixin incidències.
- informar i assessorar les direccions dels centres sobre el procés d'aplicació de les proves i sobre el compliment de les seves funcions.
Les funcions de les persones aplicadores externes són:
1) Supervisar que a cada centre d'educació secundària es fan els diferents exercicis que componen les proves.
2) Vetllar perquè les condicions en què l'alumnat fa les proves siguin les adequades.
3) Recollir les proves, custodiar-les i, una vegada fetes, lliurar-les al president/a de la comissió.
4) Informar els presidents o presidentes de les comissions de les possibles incidències que puguin haver-hi durant la realització de les proves.
Els directors i directores dels centres són els responsables de l'administració de les proves al seu centre i tenen les funcions següents:
a) Aplicar les instruccions rebudes pel que fa a la recepció i custòdia de les proves, i lliurar-les a les persones aplicadores externes en les condicions previstes.
b) Vetllar perquè el professorat del centre, i especialment l'equip directiu i els tutors i tutores de quart curs d'ESO, col·laborin amb les persones aplicadores externes.
c) Proposar al/a la president/a de la comissió els alumnes exempts de la realització de la prova, en aplicació dels criteris establerts.
La proposta d'alumnes exempts ha de ser supervisada pel president/a de la comissió conjuntament amb l'inspector o inspectora del centre.
d) Informar els progenitors o tutors/res legals dels alumnes dels resultats de la prova o, en el seu cas, de la no realització de la prova.